સાસુસસરા જો વહુને પોતાના દીકરાને સામે ચાલીને વહુને સોંપી દે અને એ પ્રકારે વિશ્વાસ બંધાવે કે જે પુત્રને અમે અમારો આધાર ગણીએ છીએ એ હવે તારો પણ આધાર છે. તું એકલી નથી પણ અમે પણ તારી સઘળી જરૂરિયાતનું ધ્યાન રાખનાર તારા માતાપિતા જેવા જ છે, આ પ્રકારનો વિશ્વાસ સાચા અંતકરણથી વહુને બંધાવી દેવામાં આવે તો ઘર, પરિવારના સુખ, શાંતિ, ચેન આજીવન અકબંધ રહેશે. ઘરે નવી આવેલી વહુ અને અન્ય વહુઓમા ભેદભાવ ઉભો કરવાના બદલે, કોઈ એક વહુનો પક્ષપાત કરવાના બદલે સાસુએ નિષ્પક્ષ વર્તનની પ્રતીતિ કરાવવાની છે. દેરાણી, જેઠાણી, નણંદ એકબીજાના સ્પર્ધક સમજવાના બદલે સહયોગી સમજી જો આપસમાં મૈત્રીભાવ કેળવી લે તો સોનામાં સુગંધ ભળી જાય. અપરિણીત નણંદ કે પરિણીત નણંદની પ્રત્યક્ષ કે પરોક્ષ સ્વરૂપની સાસરે આવેલી વહુના(ભાઈભાભી) અંગત જીવનમાં ડખલ, તેમજ સાસુસસરાનું પણ વહુ કરતાં પોતાની પુત્રીને જ વધુ મહત્તવ આપવું મોડે વહેલે પુત્ર પુત્રવધુના જીવનમાં આગ ચાંપી શકે છે. વહુ પર અધિકારના સુખનો ઉપયોગ કરવા જતાં વહુ તરફથી ધિક્કારનું દુઃખ ન મળે તે જોજો. વહુને જો વડીલ તરફથી વહાલનું સુખ મળતું રહે તો બદલામાં વહુ તરફથી વડીલોને માન સન્માનનું સુખ મળવાનું જ છે.